Proteas dra steeds ‘choke-etiket’Die Proteas het vandag teen Nederland verloor. Foto: Twitter. In die aanloop tot die T20-Wêreldbekertoernooi het niemand juis geglo dat die Proteas veel van ŉ kans het om die silwerware in Australië omhoog te hou nie. Maar ná goeie vertonings teen Indië en Bangladesj, en danksy die flitsende kolf van ŉ David Miller en die vurige boulwerk van ŉ Anrich Nortjé, het die span sy ondersteuners ŉ rede gegee om te begin glo. Oudergewoonte het die Suid-Afrikaners egter weer dinge vir hulself moeilik gemaak toe hulle die afgelope Donderdag teen Pakistan die onderspit gedelf het. Vandag se nederlaag teen Nederland is die kersie op ŉ baie bitter koek wat die Proteas maar alte gereeld by groot uitkloptoernooie moet eet. Die Nederlanders – met hul Suid-Afrikaans gebore spelers voor in die koor – het die Proteas met 13 lopies in Adelaide geklop. ŉ Vinnige kuipstop op koers na die uitspeelwedstryde het eensklaps in ŉ nagmerrie vir Temba Bavuma-hulle ontaard. “Dít is ŉ baie bitter pil om te sluk. Ons het vertroue in ons vermoëns gehad om vir die uitspeelwedstryde te kwalifiseer, maar ons kon dit nie doen nie. Ons het verloor toe dit saak maak,” het die Protea-witbalkrieketkaptein ná afloop van die wedstryd gesê. Vir Mark Boucher, wat die tuig as Suid-Afrika se hoofafrigter hierna neerlê, moet dit net so ŉ groot teleurstelling wees. Die oudpaaltjiewagter is iemand wat daarvan hou om krieketwedstryde te wen en hy sou graag sy Protea-afrigtersloopbaan op ŉ hoë noot wou afsluit. “Hierdie nederlaag is doodeenvoudig ons eie skuld,” was Boucher se raakvat-ontleding. Die Nederlandse boulers het beter as die hoogaangeskrewe Suid-Afrikaanse snelbattery gevaar. Slegs die blitsige Nortjé het eintlik vir enige Hollandse hoofbrekens gesorg. “Hulle het die toestande beter as ons gelees en vinniger daarby aangepas. In ŉ neutedop het ons nie geboul soos wat ons moes nie en ook nie gekolf soos wat ons moes nie.” Dit is die soveelste keer by die soveelste toernooi dat die Proteas nie die wa deur die drif kon trek nie. En volgens Bavuma sal die choke-etiket altyd gedra word tot die dag wanneer die Suid-Afrikaners uiteindelik in die eindstryd van ŉ Wêreldbeker speel. En wanneer daardie dag eendag sy verskyning sal maak, is ŉ ope vraag.